Diari Oficial de la Generalitat Valenciana


Sumari del DOGV 8533, del 23-04-2019 (2019/3289)

RESOLUCIÓ de 13 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 55/14-AIA Llíria i Marines.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8533

Data del DOGV
:   23-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3289


Data del document
:   13-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Marines
    * Llíria
    * impacte ambiental

RESOLUCIÓ de 13 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 55/14-AIA Llíria i Marines.  
 [2019/3289]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementària corresponent a l'expedient 55/14-AIA Llíria i Marines.  
«Resolució complementària i modificativa a la declaració d'impacte ambiental del Projecte de millora en la xarxa de captació i transport de la Comunitat de Regants de Llíria des de la presa VII del Canal Principal del Camp del Túria. Llíria (València).  
Expedient: 55-2014-AIA.  
Promotor: Comunitat de Regants de Llíria.  
Òrgan substantiu: Servei de Regadius de la Direcció General d'Agricultura, Ramaderia i Pesca de la Conselleria d'Agricultura, Medi Ambient, Canvi Climàtic i Desenvolupament Rural.  
Localització: termes municipals de Llíria i Marines.  
  
Antecedents  
L'11 de juliol de 2014 la Direcció General d'Avaluació Ambiental i Territorial emet declaració d'impacte ambiental favorable al Projecte de millora en la xarxa de captació i transport de la Comunitat de Regants de Llíria des de la presa VII del Canal Principal del Camp del Túria. Llíria (València).  
El 9 d'agost de 2018 es rep en el Servei d'Avaluació d'Impacte ambiental consulta sobre la validesa de la declaració d'impacte ambiental d'11 de juliol de 2014, atés que el projecte no ha sigut executat, encara que sí que aprovat, i les característiques de la bassa han sigut modificades.  
El 5 d'octubre de 2018 el Servei d'Avaluació d'Impacte ambiental emet informe en el qual s'indica que a l'efecte d'analitzar la modificació del projecte es requereix que l'òrgan competent remeta al Servei d'Avaluació d'Impacte ambiental una memòria i un document ambiental.  
El 5 de novembre de 2018 es rep en el Servei d'Avaluació d'Impacte ambiental la documentació sol·licitada.  
En la documentació remesa s'exposa que la modificació del projecte obeeix a la necessitat de disminuir els talussos de la bassa a conseqüència de les autoritzacions sectorials sol·licitades amb posterioritat a la declaració d'impacte ambiental i sense relació amb el procediment ambiental.  
  
Descripció de la modificació del projecte  
El projecte modificat de la bassa rebaixa la cota de coronació 1,75 m per davall del disseny original. Aquest canvi suposa una menor superfície de talussos (interior i exterior) i una major superfície de làmina d'aigua i de fons. La superfície afectada es manté inalterada.  
La coronació de la bassa s'enrasarà amb la cota del terreny original, per això, com que no és necessària la rampa projectada per a pujar a la coronació, s'elimina. En rebaixar l'alçària dels dics també es redueix l'alçària on se situaran l'òrgan d'entrada d'aigua a la bassa i el sobreeixidor.  
Com a conseqüència del canvi de disseny, amb reducció considerable d'alçària dels dics, també es produeix un menor volum de terra a terraplenar. També es redueix la capacitat d'emmagatzematge d'aigua de la bassa.  
Les característiques més rellevants de la modificació són:  
- El volum total del vas de la bassa es redueix d'uns 70.000 m³, a uns 58.000 m³.  
- El volum útil de la bassa es redueix d'uns 61.000 m³ a uns 51.000 m³.  
- La cota de la coronació baixa 1,75 m, de 285,75 m.s.n.m., a 284,00 m.s.n.m.  
- L'alçària màxima del dic exterior es redueix de 5,25 m a 3,50 m.  
- La profunditat interior de la bassa es redueix de 7,50 m a 5,75 m.  
- L'alçària útil d'aigua es redueix de 7,00 m a 5,25 m.  
- Es mantenen les inclinacions dels talussos (interior 2H/1V, exterior 1H/1V).  
- El volum total d'excavació augmenta de 33.000 m³ a 39.000 m³.  
  
- El volum total de terraplé es redueix de 13.000 m³ a 5.000 m³.  
- La superfície total ocupada dins de l'aresta que conformen el talús exterior i la coronació, amb el terreny original, es manté en uns 15.200 m².  
- La superfície total ocupada per la bassa, cunetes i camí perimetral, es manté en uns 19.200 m².  
- No s'ocupa cap terreny diferent ni addicional als ja previstos en el projecte original.  
  
Consideracions ambientals  
La valoració realitzada en el document ambiental és la següent:  
- El canvi de disseny realitzat afecta exclusivament la geometria de la part superior de la bassa, i no té cap altra afecció ni canvi en la resta d'actuacions previstes en el projecte.  
- No hi ha cap canvi en la ubicació de les actuacions projectades, l'emplaçament és el mateix.  
Es considera que la reducció d'alçària dels dics de la bassa no pot suposar l'aparició de cap mena nova d'efecte, i menys encara amb caràcter negatiu, ja que en reduir-se l'alçària i les dimensions de l'obra, els efectes ja estudiats, de tipus paisatgístic, s'atenuaran considerablement en reduir-se la incidència visual de la construcció sobre el seu entorn.  
Els possibles efectes que té el projecte sobre el medi ambient no es veuran alterats almenys de forma negativa, pel canvi introduït en el disseny de la bassa.  
Per això es considera que totes les mesures protectores i correctores ja proposades en el projecte original i que s'incorporen al projecte actual són vàlides.  
Com a conclusió, el document ambiental indica que després del nou disseny de la bassa, no s'ha trobat cap variació dels possibles efectes que la modificació del projecte puga tindre sobre el medi ambient, respecte als efectes que ja es van estudiar en el procediment d'avaluació d'impacte ambiental realitzat.  
Aquesta conclusió sobre els possibles efectes del projecte, es refereix tant a la fase d'execució com a la fase d'explotació, com també respecte a la identificació i magnitud dels efectes.  
  
Consideracions de l'òrgan ambiental  
L'article 7.2.c de la Llei 21/2013 estableix l'obligatorietat de sotmetre a avaluació d'impacte ambiental pel tràmit simplificat les modificacions dels projectes autoritzats, executats, o en procés d'execució, no incloses per si mateixes en els annexos de la llei quan puguen tindre efectes significatius sobre el medi ambient.  
En compliment de l'article 7.2.c es realitza l'anàlisi següent:  
- La modificació del projecte, per les característiques del projecte i per les característiques de la seua modificació, no és previsible que supose un increment significatiu d'emissions a l'atmosfera.  
- La modificació del projecte, per les característiques del projecte i per les característiques de la seua modificació, no és previsible que supose un increment dels abocaments a llit públic o al litoral.  
- La modificació del projecte, per les característiques del projecte i per les característiques de la seua modificació, suposa un increment en la fase d'obres de generació d'inertes, la gestió de les quals, segons el projecte i estudi d'impacte ambiental ja avaluat, no és previsible que generen efectes ambientals significatius amb el compliment de les mesures preventives i correctores incloses en la documentació tècnica i ambiental del projecte original.  
- La modificació del projecte no suposa l'ocupació de més superfície de la prèviament afectada, per la qual cosa no hi ha variació significativa en la utilització del recurs terra.  
- Ni el projecte avaluat ni la seua modificació afecten espais protegits Xarxa Natura 2000.  
- L'àmbit afectat per la modificació del projecte és el mateix que el del projecte avaluat, per la qual cosa no s'espera que hi haja nous efectes ambientals en l'afecció al patrimoni cultural.  
En relació a la modificació de la Llei 21/2013 per la Llei 9/2018, d'avaluació ambiental, i referent a la disposició transitòria única, ja que la tramitació de l'expedient d'avaluació d'impacte ambiental és anterior al 17 de maig de 2017, no es considera necessari fer cap consideració sobre el compliment de la Directiva 2014/52/UE del Parlament Europeu i del Consell.  
No obstant això, i respecte de l'avaluació del risc, cal assenyalar que ja es va preveure en la tramitació de l'expedient 55-2014-AIA.  
Atés que, avançant-se a l'entrada en vigor de la Directiva 2014/52/UE el risc va ser avaluat, i amb la finalitat de determinar si la modificació del projecte podia tindre efectes significatius sobre el medi ambient, amb data de 19 de novembre de 2018 es va sol·licitar informe al Servei d'Ordenació del Territori sense que fins hui s'haja obtingut resposta.  
  
Atés que la bassa modificada té menor volum d'emmagatzematge, i que la resta de les seues característiques són similars, en principi no poden esperar-se majors efectes dels ja avaluats, per això com que hi ha elements suficients de judici per a resoldre es continua amb l'expedient.  
  
No obstant això, l'òrgan substantiu haurà de revisar, atesa la valoració realitzada en el seu moment, els estudis realitzats i introduirà en el projecte les mesures necessàries per a assegurar que la modificació del projecte no supose una variació significativa dels efectes esperats. Amb tal fi, i atés que el condicionant ambiental 7 de la declaració d'impacte ambiental resulta insuficient i per tant ineficaç, d'acord amb l'article 44.c de la Llei 21/203 d'avaluació ambiental, es procedirà a la modificació del condicionant esmentat.  
Per tant, es conclou que no cal realitzar una avaluació d'impacte ambiental pel tràmit simplificat. No obstant això, pertoca l'emissió d'una resolució complementària amb la finalitat de fer constar la modificació del projecte en l'expedient d'avaluació d'impacte ambiental i incloure en aquesta resolució la modificació del condicionant ambiental número 7 perquè resulte eficaç.  
  
Consideracions jurídiques  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la direcció general de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, s'emet la següent:  
  
Resolució complementària 1a i modificativa a la declaració d'impacte ambiental d'11 de juliol de 2014  
  
Primer  
Les característiques del projecte seran les previstes en la documentació de l'expedient 55-2014-AIA a excepció de les característiques de la bassa que s'ajustaran a les que consten en l'apartat «Descripció de la modificació del projecte» de la present resolució.  
  
Segon  
Es modifica l'apartat 7 dels condicionants ambientals de la declaració d'impacte ambiental d'11 de juliol de 2014 que passa a tindre la següent redacció:  
7. Es tindrà en compte l'apartat «Aspectes que s'han de contemplar en l'autorització administrativa» de la declaració d'impacte ambiental d'11 de juliol de 2014 que seran així mateix d'aplicació al projecte modificat.  
És a dir, es realitzaran els tràmits que pertoquen en relació amb el risc d'inundació provocat per la infraestructura amb inclusió de l'aprovació de la classificació de la bassa, de l'estudi d'inundabilitat i qualsevol altre que siga aplicable, les tramitacions que corresponguen en relació amb el pla d'autoprotecció, totes aquelles que es deriven de la legislació sectorial corresponent en matèria de seguretat i prevenció de riscos així com les autoritzacions que pertoquen en relació amb l'ocupació de zona de policia i servitud de llit en relació amb la instal·lació de la conducció de desaigüe en la Rambla Primera.  
  
  
Tercer  
La present resolució complementària i modificativa de la declaració d'impacte ambiental d'11 de juliol de 2014 no serà objecte de cap recurs sense perjudici dels que, si escau, pertoquen en via administrativa i judicial enfront de l'acte pel qual s'autoritza el projecte.  
  
Quart  
Publicar en el Diari Oficial de la Generalitat Valenciana la present resolució complementària i modificativa de la declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present resolució complementària i modificativa serà l'establida en l'article 43 de l'esmentada Llei 21/2013.  
  
  
València, 14 de febrer de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 13 de març de 2019.- El director general de Medi Natural i d'Avaluació Ambiental: Antoni Marzo i Pastor.